text: [{"text_idx": "#000004", "text": "Madrame a Butangi bwa Bible"}, {"text_idx": "#000005", "text": "Mapya Atala Baneni ba ku Bisanji"}, {"text_idx": "#000008", "text": "Mu dya Sabato dikwabo, Yesu waenda ku shinankonka, padi i ya mu Ngadilea. Mwine\u2019mwa watana\u2019mo muntu wa kuboko kwa lundyo ku\u0304mu. (Luka 6:6) Basonekeji ne Bafadiseo kebatale Yesu so\u0304. Mwanda? Abasokola abo bene bibadi ku mutyima pa kwipangula amba: \u201cLelo ke kijilapo kubelula muntu mu dya Sabato?\u201d\u2014Mateo 12:10."}, {"text_idx": "#000009", "text": "Bendeji ba bipwilo bya Bayuda bakulupile amba i byendele\u2019mo kubelula mu dya Sabato enka shi bu\u0304mi budi mu kyaka. Kimfwa amba mu dya Sabato ke kyendele\u2019mopo kulunga mukupa mutyumuke nansha kukuta pa kilonda, mwanda kekitu\u0304lapo bu\u0304mi mu kyaka. Na bubine basonekeji ne Bafadiseo kebepangwilepo Yesu mwanda wa lusa lobaivwanina uno muntu ususuka, aa. Ino bakimba kuboya kilubo pa kutopekela Yesu."}, {"text_idx": "#000010", "text": "Ino Yesu uyukile milangwe yabo minyengakane. Wamone amba badi na mumweno ungi, wampikwa kukwatan\u0303ana na bisonekwa pa mingilo ipelejibwe dya Sabato. (Divilu 20:8-10) Mwanda ke bamufutulule ne dikwabo byampikwa kwendela\u2019mo pa mingilo yandi miyampe. Pano Yesu wakolomona lupotopoto pa kusapwila muntu wa kuboko ku\u0304mu amba: \u201cImana, iya pa bukata.\u201d\u2014Mako 3:3."}, {"text_idx": "#000011", "text": "Yesu waalamukila kudi basonekeji ne Bafadiseo, kanena\u2019mba: \u201cShi udi na muko\u0304ko umo, kadi muko\u0304ko\u2019wa ubaponena mu ki\u0304na mu dya Sabato, le i ani mu bukata mwenu kasapo kwiukwata ne kwiwabula\u2019mo?\u201d (Mateo 12:11) Muko\u0304ko umo i lupeto, o mwanda kebabwanyapo kwiuleka ula\u0304le mu kina; mwanda ubwanya kufwa, nabya abajimija lupeto. Ino Bisonekwa binena\u2019mba: \u201cMoloke utanga mutyima ku banyema bandi ba nja.\u201d\u2014Nkindi 12:10."}, {"text_idx": "#000012", "text": "Yesu pa kwibidingakanya mobyendele, wanena\u2019mba: \u201cMuntu utabukile muko\u0304ko bule\u0304me papo ke pepi! Nanshi ke kijilapo kulonga kintu kilumbuluke mu dya Sabato.\u201d (Mateo 12:12) Nanshi, Yesu kajilwilepo dya Sabato pa kubelula muntu. I bikomo bendeji ba bipwilo batune uno mulangwe mwendele\u2019mo, mulangilo wa lusa. O mwanda abaube nya\u0304."}, {"text_idx": "#000013", "text": "Yesu pa kufi\u0304twa ne bulanda ponka mwanda wa milangwe yabo minyengakane watale koku ne koku. Ko kunena muntu\u2019wa amba: \u201cOlola kuboko.\u201d (Mateo 12:13) Muntu\u2019wa pa ko\u0304lola kuboko kwandi ku\u0304mu, enka papo kubakoma ne kukoma. Kino kibasangaja uno muntu, ino le bibaikala namani ku boba badi bata Yesu makinga?"}, {"text_idx": "#000014", "text": "Pa kyaba kya kusangala\u2019mba kuboko kwa muntu kubakoma, Bafadiseo abatambe panja kukuta kitumba \u201cna kitango kya balondi ba Heloda, mwanda wa kumwipaya [Yesu].\u201d (Mako 3:6) Padi mu kino kitango kya politike mudi ne bantu ba kisumpi kikwabo kya kipwilo kya Basadusea. Tamba kala, Basadusea ne Bafadiseo kebadipo beivwana, ino pano abekute bininge mu bumo mwanda wa kulwa na Yesu."}, {"text_idx": "#000015", "text": "Lelo i bika byaleta lupotopoto pa bukata bwa Yesu ne bendeji ba bipwilo bya Bayuda?\nI mumweno\u2019ka mubi udi na bendeji ba bipwilo bya Bayuda pa kijila kya Sabato?\nLe Yesu wale\u0304mununa namani na tunangu mumweno mubi utala pa dya Sabato?"}, {"text_idx": "#000016", "text": "Lelo i bika byaleta lupotopoto pa bukata bwa Yesu ne bendeji ba bipwilo bya Bayuda?"}, {"text_idx": "#000017", "text": "I mumweno\u2019ka mubi udi na bendeji ba bipwilo bya Bayuda pa kijila kya Sabato?"}, {"text_idx": "#000018", "text": "Le Yesu wale\u0304mununa namani na tunangu mumweno mubi utala pa dya Sabato?"}, {"text_idx": "#000020", "text": "Shi ke amopo, mwanda waka Bible utela Sabato bu kipwano kya nyeke?"}]